Jan 31,2018
కొలువులపై కలత వద్దు: టీసీఎస్‌
దావోస్‌: ఆటోమేషన్‌, కత్రిమ మేథ (ఏఐ) వల్ల ఉద్యోగాలకు ఎసరొస్తుందన్న ఊహజనితమైన వార్తలు సత్యదూరమని ప్రముఖ ఐటీ కంపెనీ టీసీఎస్‌ ఉన్నతాధికారి ఒకరు తేల్చి చెప్పారు. వ్యాపారాలు పెరిగేందుకు ఆటోమేషన్‌, ఏఐ ఉపకరిస్తాయని.. వీటితో ఉద్యోగాలకు ప్రమాదం ఉండబోదని టీసీఎస్‌ సీఓఓ ఎన్‌ గణపతి సుబ్రమణియన్‌ అభిప్రాయపడ్డారు. నూతన టెక్నాలజీలతో భారీగా ఉద్యోగాలు నష్టపోతామనే భయాందోళనలు అసమంజసమని తోసిపుచ్చారు. అయితే మారతున్న టెక్నాలజీలకు దీటుగా సిబ్బంది నైపుణ్యాలకు పదును పెట్టడం మాత్రం ఆయా సంస్థల బాధ్యతని గుర్తుచేశారు. ఐటీ పరిశ్రమ ప్రతి ఐదేళ్లకూ మార్పులకు లోనవుతుందని.. అందుకు అనుగుణంగా ఉద్యోగులు పనితీరును అప్‌గ్రేడ్‌ చేసుకోవాల్సి ఉంటుందని అన్నారు. సాంకేతిక విజ్ఞానాన్ని శిక్షణ ద్వారా అందిపుచ్చుకోవాలని సూచించారు.పోటీకి దీటుగా ఎదిగే యువతకు ఉద్యోగాల విషయంలో ఎలాంటి ఆందోళన అవసరం లేదన్నారు. సవాళ్లకు ఎదురీదే తత్వం భారత యువతకు పుష్కలంగా ఉందని విశ్వాసం వ్యక్తం చేశారు. రానున్న రోజుల్లో ఐటీకి ఎలాంటి ఢోకా లేదని ఆయన విశ్లేషించారు.
మీ స్నేహితులకు రికమెండ్ చెయ్యండి